DA Den Europæiske Unions Tidende C 81/28

Regionsudvalgets udtalelse om Meddelelse fra Kommissionen til Rådet og Europa-Parlamentet 2005-revision af EU's strategi for bæredygtig udvikling: første status og fremtidige retningslinjer

(2006/C 81/08)

REGIONSUDVALGET HAR —

under henvisning til Meddelelse fra Kommissionen til Rådet og Europa-Parlamentet om »2005-revision af EU's strategi for bæredygtig udvikling: Første status og fremtidige retningslinjer«, KOM(2005) 37 endelig,

under henvisning til Kommissionens beslutning af 9. februar 2005 om i overensstemmelse med EF-traktatens artikel 265, stk. 1, at anmode om Regionsudvalgets udtalelse herom,

under henvisning til præsidiets beslutning af 12. april 2005 om at henvise det forberedende arbejde til Underudvalget for Bæredygtig Udvikling,

under henvisning til Meddelelse fra Kommissionen om »En bæredygtig udvikling i Europa for en bedre verden: En EU-strategi for bæredygtig udvikling« (Kommissionens forslag til Det Europæiske Råd i Göteborg), KOM(2001) 264 endelig,

under henvisning til »Meddelelse fra Kommissionen til Europa-Parlamentet, Rådet, Det Økonomiske og Sociale Udvalg og Regionsudvalget — Mod et globalt partnerskab for bæredygtig udvikling«, KOM(2002) 82 endelig,

under henvisning til Kommissionens meddelelse af 15. januar 2002 til Det Europæiske Råds forårstopmøde i Barcelona den 15.-16. marts 2002, hvor man satte nyt skub i den strategi, der blev vedtaget to år forinden på Lissabon-topmødet (KOM(2002) 14) for at gøre Europa til verdens mest dynamiske, konkurrencedygtige og bæredygtige videnbaserede økonomi,

under henvisning til Det Europæiske Økonomiske og Sociale Udvalgs sonderende udtalelse, vedtaget den 28. april 2004, NAT/229 — CESE 661/2004,

under henvisning til Det Europæiske Råds »Erklæring om de styrende principper for bæredygtig udvikling« af 16. og 17. juni 2005,

under henvisning til sin udtalelse om »Mod temastrategi for bæredygtig udnyttelse af naturressourcerne«, KOM(2003) 572 endelig, CdR 11/2004 fin (1),

under henvisning til sin udtalelse af 14. november 2001 om »Meddelelse fra Kommissionen om »Ti år efter Rio: Forberedelse af verdenskonferencen om bæredygtig udvikling i 2002««, KOM(2001) 53, CdR 37/2001 fin (2),

under henvisning til sin udtalelse af 15. juni 2000 om »Forslag til Europa-Parlamentets og Rådets afgørelse om en fælles ramme for samarbejde til fordel for en bæredygtig udvikling af bymiljøet«, KOM(1999) 557 endelig — 1999/0233 (COD) — CdR 134/2000 fin (3),

under henvisning til sin udtalelse af 17. februar om »Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om »Mod et bæredygtigt landbrug««, KOM(1999) 22 endelig — CdR 183/1999 fin (4),

under henvisning til sin udtalelse om »Meddelelse fra Kommissionen om Handel og udvikling — Hvordan udviklingslandene kan hjælpes til at få udbytte af handel« (KOM(2002) 513 endelig) — CdR 100/2003 fin (5),

under henvisning til sin udtalelse om »Forslag til Europa-Parlamentets og Rådets beslutning om tjenesteydelser i det indre marked« (KOM(2004) 2 endelig — 2004/0001 (COD) — CdR 154/2004 fin (6),

under henvisning til forslag til Regionsudvalgets udtalelse (CdR 66/2005 rev. 1), som blev vedtaget af Underudvalget for Bæredygtig Udvikling den 28. juni 2005 med Mona-Lisa Norrman, medlem af Jämtlands länsstyrelse, (SE/PSE) som ordfører,

og ud fra følgende betragtninger:

1) De lokale og regionale myndigheder er det beslutningstagende og udøvende niveau, som er tættest på EU-borgerne. De foranstaltninger, som er nødvendige for at skabe en bæredygtig udvikling, må udarbejdes, godkendes, gennemføres og overvåges i dialog med EU-borgerne;

2) I EU's 25 medlemsstater er det på det lokale og regionale niveau, at den praktiske koordination mellem de forskellige politiksektorer skal finde sted. Ligeledes er det på lokalt og regionalt niveau, at EU's samhørighedspolitik realiseres;

3) Det er gennem en kombineret effekt af foranstaltninger gennemført lokalt og regionalt, både inden for EU og globalt, at de ikke-bæredygtige tendenser, vi ser i dag, kan ændres. Det rette slogan er: Tænk globalt, agér lokalt —

på den 61. plenarforsamling den 12. og 13. oktober 2005 (mødet den 12. oktober) enstemmigt vedtaget følgende udtalelse:

1. Regionsudvalgets synspunkter

Generelle bemærkninger

Regionsudvalget

1.1 bifalder Kommissionens meddelelse om revisionen af EU's strategi for bæredygtig udvikling, som indeholder en første evaluering af de hidtidige fremskridt og opridser en række fremtidige mål;

1.2 understreger, at der ikke er sket tilstrækkeligt fremskridt, siden strategien for bæredygtig udvikling blev vedtaget i Göteborg i 2001; er enig med Kommissionen i, at man nu bør sætte fokus på en proaktiv strategi for bæredygtig udvikling og træffe konkrete foranstaltninger i marken;

1.3 påpeger, at en tredimensional tilgang til bæredygtig udvikling, som omfatter økonomiske, økologiske og sociale aspekter, er en forudsætning for vækst, flere og bedre jobs, større velfærd og et renere og sundere miljø;

1.4 understreger betydningen af at integrere og sætte fokus på bæredygtig udvikling på alle EU's politikområder. Det er vigtigt, at samhørighedspolitikken støtter såvel den økonomiske som de økologiske og sociale dimensioner og at der tages behørigt hensyn til politikkens langsigtede virkninger. Endvidere bør EU's fremtidige udviklingspolitik og Afrikapolitik sikre konsekvent støtte til bæredygtig udvikling i internationale aktiviteter;

International handel

1.5 understreger, at Lissabon-strategien udgør grundlaget for EU's reaktion på globaliseringens konsekvenser for konkurrence, økonomi og arbejdsmarked i Europa, men der bør også tages højde for konsekvenserne for bæredygtig udvikling i Europa og internationalt. Den metode, som i dag anvendes til at opnå bæredygtig udvikling, nemlig forskellige internationale aftaler, bør udvikles, så den bedre afspejler globaliseringens følgevirkninger for offentlige tjenesteydelser og bæredygtig udvikling på lokalt og regionalt plan;

Dialog og samarbejde

1.6 understreger betydningen af en effektiv dialog med civilsamfundet. I det øjemed bør de budskaber, Kommissionen udsender, være konsekvente og velkoordinerede, og strategien bør overvåges og omsættes i konkrete foranstaltninger;

Det lokale og regionale perspektiv

1.7 vil især fremhæve de lokale og regionale myndigheders rolle og ansvar for skabelsen af en bæredygtig udvikling. Alle myndighedsniveauer bør samarbejde om at vedtage og gennemføre de fornødne forandringer for at opnå et bæredygtigt samfund gennem stærkt lederskab;

Fokus på borgerne

1.8 understreger betydningen af at sikre, at bestræbelserne på at fremme bæredygtig udvikling er afpasset efter EU-borgernes behov og vilkår, så man kan opnå deres støtte. De lokale og regionale myndigheder spiller en vigtig rolle i denne dialog, og Kommissionen bør støtte disse bestræbelser administrativt og finansielt ved: — at udvikle høringer og skabe naturlige fora for dialog og erfaringsudveksling, — at støtte lokale og regionale udviklingsprojekter, både i EU og på verdensplan, — at øge kendskabet og bevidstheden i EU om behovet for en fælles indsats for at opnå et bæredygtigt samfund;

Folkesundhed, sikkerhed og ligestilling

1.9 understreger, at folkesundhed i bredere forstand er et hovedkrav for at opnå bæredygtig udvikling;

1.10 påpeger, at sikkerhed er en forudsætning for god livskvalitet og sammen med et bredt folkesundhedsperspektiv udgør kernen i bestræbelserne for at fremme en bæredygtig udvikling;

1.11 fremhæver desuden behovet for at inkorporere et ligestillingsperspektiv i initiativer til fremme af bæredygtig udvikling;

Miljøbaserede virksomheder og grønne jobs

1.12 er enig med Kommissionen i, at vores fremtidige livskvalitet vil afhænge af vores produktion og forbrugsmønstre. Økonomisk vækst må afkobles fra miljøforringelse gennem uddannelse og information om de sundheds- og miljømæssige virkninger af varer og tjenester. Miljøkrav i procedurerne for offentlige indkøb spiller også en vigtig rolle for ændringen af produktions- og forbrugsmønstre;

1.13 understreger behovet for støtteforanstaltninger til at udvikle miljøbaserede virksomheder, navnlig SMV'er. Forskningsintensive virksomheder i miljøteknologisektoren bør specifikt gøres til mål for støtte i forbindelse med det nuværende forslag til 7. rammeprogram for forskning, teknologisk udvikling og demonstration (FP7);

Målsætninger, foranstaltninger og overvågning

1.14 støtter Kommissionens plan om at opstille klare målsætninger, mål og tilknyttede tidsfrister. Det vil gøre det muligt at overvåge, måle og indrapportere om de opnåede fremskridt;

1.15 understreger behovet for aktive foranstaltninger og konkrete tiltag for at fremme bæredygtig udvikling. I det kommende handlingsprogram bør også indgå redskaber til gennemførelse og overvågning af forskellige foranstaltninger, ligesom de lokale og regionale myndigheder bør inkluderes som nøglepartnere i udarbejdelsen af handlingsprogrammet;

Instrumenter til gennemførelse af bæredygtig udvikling

1.16 understreger betydningen af at udarbejde nye instrumenter og forbedre de eksisterende. Det er nødvendigt for at gennemføre, evaluere og overvåge de foranstaltninger, der er brug for med henblik på fremme af bæredygtig udvikling. Følgende instrumenter bør udvikles og tilpasses, så man kan yde et effektivt bidrag til skabelsen af bæredygtig udvikling:

— Miljøforvaltningssystemer

Fællesskabsordningen for miljøledelse og miljørevision (EMAS) bør forbedres og tilpasses til de forskellige aspekter og behov i forbindelse med bæredygtig udvikling. Et miljøforvaltningssystem bør udvikles, som omfatter økonomiske, økologiske og sociale hensyn.

— Offentlige indkøb

At medtage miljøkrav i offentlige indkøbskontrakter er et effektivt redskab til at tilskynde til ændringer i samfundets produktions- og forbrugsmønstre. Det bør yderligere styrkes ved f.eks. at fremhæve muligheden for at tage hensyn til miljøfordelene ved lokalt fremstillede varer og tjenester. Offentlige indkøb beløber sig i dag til 15 % af EU's BNP eller ca. 1 000 milliarder euro.

— Teknologiindkøb

Procedurerne for teknologiindkøb bør udvikles, navnlig inden for affaldshåndtering, energi, transport, vand- og kloakforsyning, veje og anden infrastruktur. På disse områder har den offentlige sektor et ansvar på lokalt og regionalt niveau.

Forskning og udvikling

Der er et presserende behov for at udvikle nye og mere miljøvenlige teknologier. Kommissionens initiativ til at oprette en række teknologiske platforme, som bygger på samarbejde mellem forskningsmiljøet og det private erhvervsliv, er et skridt i denne retning. Diskussioner foregår bl.a. i Europa-Parlamentet om skabelsen af »socialt motiverede forskningsplatforme« med det udtrykkelige formål at støtte og fremme forskning og udvikling inden for bæredygtig udvikling. Regionsudvalget støtter dette initiativ og understreger behovet for at udvide det til at omfatte forskning og udvikling inden for social- og adfærdsforskning. Specifikke initiativer er også nødvendige for at sikre, at forskningsresultaterne kan omsættes i praksis, så man kan fremme bæredygtig udvikling på lokalt og regionalt niveau.

— Information og bevidstgørelse af borgerne

Kommissionen har bl.a. vedtaget mindstekrav for høring af berørte aktører, inden beslutninger træffes på miljøområdet. Desuden er der blevet taget forskellige initiativer for at øge det private erhvervslivs deltagelse i fremstødet for bæredygtig udvikling. Kommissionen er ikke altid det bedste sendebud i denne sammenhæng.

— Samarbejde og erfaringsudveksling

Muligheden for erfaringsudveksling og akkumulering af ny viden gennem samarbejde og samspil mellem forskellige aktører er et vigtigt led i arbejdet med bæredygtig udvikling. Et stort antal organisationer og netværk i EU arbejder med dette mål for øje.

— Overvågning og evaluering

Redskaber til overvågning og evaluering er nødvendige for at iværksætte effektive og målrettede foranstaltninger til fremme af bæredygtig udvikling. Evaluering af henholdsvis sundheds- og miljømæssige virkninger er to eksempler, men der skal gøres mere for at udvikle disse redskaber.

— Markedsbaserede instrumenter

En række markedsbaserede instrumenter er for øjeblikket i brug i EU, f.eks. miljørelaterede afgifter, emissionshandelsordninger og subsidier. Disse instrumenter skal udvikles yderligere, så man sikrer, at priserne for alle økonomiske aktiviteter afspejler deres virkelige samfundsomkostninger.

— Fysisk planlægning

Mange af de foranstaltninger, der er nødvendige for at fremme bæredygtig udvikling, har at gøre med areal- og vandanvendelse på lokalt og regionalt niveau og er forbundet med fysisk planlægning — det gælder f.eks. EU's vanddirektiv eller de tematiske strategier for byplanlægning og affaldshåndtering.

— Lovgivning

Lovgivning er et andet vigtigt instrument til at fremme bæredygtig udvikling. Visse dele af både EU's og den nationale lovgivning understøtter ikke fuldt ud bestræbelserne på at fremme bæredygtig udvikling. Forbedring og udvikling af den gældende lovgivning bør prioriteres. Desuden bør sammenhængen mellem forskellige love tages op til fornyet behandling og forbedres, bl.a. med henblik på fastlæggelse af enklere lovrammer. Lovgivningen bør understøttes af nye instrumenter og metoder, der er baseret på aftaler mellem arbejdsmarkedets parter. Eksempler på denne fremgangsmåde omfatter aftaler, der indgås på basis af den åben koordinationsmetode, Ålborg-charteret og trepartsaftaler.

2. Regionsudvalgets henstillinger

Regionsudvalget

2.1 understreger betydningen af, at EU-borgerne gøres til midtpunkt for indsatsen for at opnå bæredygtig udvikling. Dialogen om fysiske og økonomiske foranstaltninger og om forandringer i forbrugs- og adfærdsmønstre skal gennemføres i lyset af forholdene på lokalt og regionalt niveau;

2.2 mener, at de målsætninger og foranstaltninger, der er nødvendige for bestræbelserne for at fremme bæredygtig udvikling, må baseres på og afpasses efter forholdene på lokalt og regionalt niveau;

2.3 understreger betydningen af at udvikle nye instrumenter og forbedre de eksisterende. Det er nødvendigt for at muliggøre gennemførelse, evaluering og overvågning af de fornødne foranstaltninger for at skabe en bæredygtig udvikling;

2.4 regner med, at Kommissionen i sin igangværende evaluering af strategien for bæredygtig udvikling og sit arbejde med handlingsprogrammet vil udvikle og uddybe dialogen med det lokale og regionale niveau og agter at spille en aktiv rolle i de igangværende bestræbelser for at opnå et bæredygtigt samfund både i EU og internationalt.

Bruxelles, den 12. oktober 2005 Peter STRAUB Formand for Regionsudvalget

(1) EUT C 121 af 30.4.2004, s. 47.

(2) EFT C 107 af 3.5.2002, s. 9.

(3) EFT C 317 af 6.11.2000, s. 33.

(4) EFT C 156 af 6.6.2000, s. 40.

(5) EFT C 23 af 27.1.2004, s. 8.

(6) EFT C 43 af 18.2.2005, s. 18